安成令以長橋圖來且示王民瞻記喜其有成因成短章
作者：王洋
朝代：宋

paragraphs: 楚人問晉勇，答曰好以暇。
後人或疑之，鍼也其說駕。
吾意政之餘，觀此得用舍。
晉士儻不然，安能一戰霸。
韓君令安成，不待朞月化。
始如逆走丸，卒若快啖蔗。
爲政行辟人，修梁插飛架。
異時常病涉，舉邑僉矜詫。
王子吐琳瑯，文章助光價。
綠波凝暮朝，晧月迷清夜。
誰云困兵革，不可事耕稼。
聊書以記之，來者可憑藉。